CELEX: 32022R0804
Language: el
Date: 2022-02-16 00:00:00
Title: Κατ’ εξουσιοδότηση κανονισμός (ΕΕ) 2022/804 της Επιτροπής της 16ης Φεβρουαρίου 2022 για τη συμπλήρωση του κανονισμού (ΕΕ) 2016/1011 του Ευρωπαϊκού Κοινοβουλίου και του Συμβουλίου με τον προσδιορισμό διαδικαστικών κανόνων για τα μέτρα που εφαρμόζονται κατά την εποπτεία ορισμένων διαχειριστών δεικτών αναφοράς από την Ευρωπαϊκή Αρχή Κινητών Αξιών και Αγορών (Κείμενο που παρουσιάζει ενδιαφέρον για τον ΕΟΧ)

24.5.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 145/7
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2022/804 ΤΗΣ ΕΠΙΤΡΟΠΗΣ
         της 16ης Φεβρουαρίου 2022
         για τη συμπλήρωση του κανονισμού (ΕΕ) 2016/1011 του Ευρωπαϊκού Κοινοβουλίου και του Συμβουλίου με τον προσδιορισμό διαδικαστικών κανόνων για τα μέτρα που εφαρμόζονται κατά την εποπτεία ορισμένων διαχειριστών δεικτών αναφοράς από την Ευρωπαϊκή Αρχή Κινητών Αξιών και Αγορών
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1011 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, σχετικά με τους δείκτες που χρησιμοποιούνται ως δείκτες αναφοράς σε χρηματοπιστωτικά μέσα και χρηματοπιστωτικές συμβάσεις ή για τη μέτρηση της απόδοσης επενδυτικών κεφαλαίων, και για την τροποποίηση των οδηγιών 2008/48/ΕΚ και 2014/17/ΕΕ και του κανονισμού (ΕΕ) αριθ. 596/2014 (1), και ιδίως το άρθρο 48θ παράγραφος 10,
         Εκτιμώντας τα ακόλουθα:
         
                     (1)
                  
                  
                     Σύμφωνα με τα άρθρα 48στ και 48ζ του κανονισμού (ΕΕ) 2016/1011, η Ευρωπαϊκή Αρχή Κινητών Αξιών και Αγορών (στο εξής: ΕΑΚΑΑ) έχει την εξουσία να επιβάλλει, υπό ορισμένες προϋποθέσεις, πρόστιμα και περιοδικές χρηματικές ποινές στους διαχειριστές δεικτών αναφοράς που τελούν υπό την εποπτεία της. Η Επιτροπή, σύμφωνα με το άρθρο 48θ παράγραφος 10 του κανονισμού (ΕΕ) 2016/1011, οφείλει να προσδιορίσει τους διαδικαστικούς κανόνες για την άσκηση της εξουσίας επιβολής των εν λόγω προστίμων ή περιοδικών χρηματικών ποινών, όπως επίσης τους κανόνες για τα δικαιώματα υπεράσπισης, την είσπραξη προστίμων ή περιοδικών χρηματικών ποινών καθώς και για τις προθεσμίες παραγραφής για την επιβολή και την εκτέλεση των ποινών.
                  
               
                     (2)
                  
                  
                     Όταν η ΕΑΚΑΑ διαπιστώνει σοβαρές ενδείξεις για πιθανή ύπαρξη περιστατικών που μπορεί να συνιστούν διάπραξη μίας ή περισσότερων από τις παραβάσεις των απαιτήσεων που ορίζονται στο άρθρο 42 του κανονισμού (ΕΕ) 2016/1011 από τους διαχειριστές δεικτών αναφοράς που τελούν υπό την εποπτεία της, η ΕΑΚΑΑ διορίζει ανεξάρτητο πραγματογνώμονα εντός της ΕΑΚΑΑ για τη διερεύνηση του θέματος. Μετά την ολοκλήρωση του έργου του, ο πραγματογνώμονας θα πρέπει να διαβιβάσει πλήρη φάκελο στην ΕΑΚΑΑ. Η ενημέρωση σχετικά με τα εν λόγω πορίσματα και η δυνατότητα απάντησης σε αυτά αποτελούν αναπόσπαστο μέρος του δικαιώματος υπεράσπισης. Ως εκ τούτου, το πρόσωπο για το οποίο διενεργείται η έρευνα θα πρέπει να ενημερώνεται για τα πορίσματα του πραγματογνώμονα και θα πρέπει να έχει τη δυνατότητα να απαντά στα εν λόγω πορίσματα εντός εύλογης προθεσμίας. Τα υπό έρευνα πρόσωπα θα πρέπει να έχουν τη δυνατότητα να επικουρούνται από δικηγόρο της επιλογής τους. Ο πραγματογνώμονας, κατόπιν των παρατηρήσεων που υπέβαλε το υπό έρευνα πρόσωπο, θα πρέπει να εξετάζει αν είναι απαραίτητο να τροποποιηθεί η έκθεση πορισμάτων πριν από την υποβολή της στην ΕΑΚΑΑ.
                  
               
                     (3)
                  
                  
                     Η ΕΑΚΑΑ θα πρέπει να αξιολογεί την πληρότητα του φακέλου που υποβάλει ο πραγματογνώμονας βάσει ενός καταλόγου εγγράφων. Για να διασφαλιστεί ότι το υπό έρευνα πρόσωπο είναι σε θέση να προετοιμάσει επαρκώς την υπεράσπισή του, πριν από την έκδοση τελικής απόφασης σχετικά με την επιβολή προστίμων ή εποπτικών μέτρων η ΕΑΚΑΑ θα πρέπει να διασφαλίζει ότι το εν λόγω πρόσωπο έχει τη δυνατότητα να υποβάλει περαιτέρω γραπτές παρατηρήσεις.
                  
               
                     (4)
                  
                  
                     Η ΕΑΚΑΑ, προκειμένου να διασφαλιστεί ότι το υπό έρευνα πρόσωπο συνεργάζεται στο πλαίσιο της έρευνας, θα πρέπει να είναι σε θέση να λαμβάνει ορισμένα μέτρα καταναγκασμού. Εάν η ΕΑΚΑΑ έχει λάβει απόφαση με την οποία απαιτείται από ένα πρόσωπο να παύσει την παράβαση ή έχει ζητήσει από αυτό να παράσχει πλήρεις πληροφορίες ή να υποβάλει πλήρη αρχεία, δεδομένα ή οποιοδήποτε άλλο υλικό, ή έχει λάβει απόφαση για τη διενέργεια επιτόπιας επιθεώρησης, μπορεί να επιβάλει περιοδικές χρηματικές ποινές προκειμένου να αναγκάσει το υπό έρευνα πρόσωπο να συμμορφωθεί με την απόφαση που έχει ληφθεί. Η ΕΑΚΑΑ, πριν από την επιβολή περιοδικών χρηματικών ποινών, θα πρέπει να παρέχει στο πρόσωπο τη δυνατότητα να υποβάλει γραπτές παρατηρήσεις.
                  
               
                     (5)
                  
                  
                     Δεδομένου ότι ο πραγματογνώμονας διακρίνεται από ανεξαρτησία κατά την εκτέλεση του έργου του, η ΕΑΚΑΑ δεν θα πρέπει να δεσμεύεται από τον φάκελο που καταρτίζει ο πραγματογνώμονας. Ωστόσο, για να διασφαλιστεί ότι το υπό έρευνα πρόσωπο είναι σε θέση να προετοιμάσει επαρκώς την υπεράσπισή του, θα πρέπει να ενημερώνεται και να έχει τη δυνατότητα να απαντά σε περίπτωση που η ΕΑΚΑΑ διαφωνεί με τον πραγματογνώμονα.
                  
               
                     (6)
                  
                  
                     Επιπλέον, για να διασφαλιστεί ότι το υπό έρευνα πρόσωπο είναι σε θέση να προετοιμάσει επαρκώς την υπεράσπισή του, θα πρέπει να ενημερώνεται και να έχει τη δυνατότητα να απαντά σε περίπτωση που η ΕΑΚΑΑ συμφωνεί με το σύνολο ή με μέρος των πορισμάτων του πραγματογνώμονα.
                  
               
                     (7)
                  
                  
                     Το δικαίωμα ακρόασης θα πρέπει να σταθμίζεται, υπό συγκεκριμένες περιστάσεις, έναντι της ανάγκης η ΕΑΚΑΑ να προβαίνει σε επείγουσες ενέργειες. Σε περίπτωση που δικαιολογούνται οι επείγουσες ενέργειες σύμφωνα με το άρθρο 48ε του κανονισμού (ΕΕ) 2016/1011, το δικαίωμα ακρόασης του υπό έρευνα προσώπου δεν θα πρέπει να εμποδίζει την ΕΑΚΑΑ να λαμβάνει επείγοντα μέτρα. Στις εν λόγω περιπτώσεις, το δικαίωμα ακρόασης του υπό έρευνα προσώπου θα πρέπει να διασφαλίζεται το συντομότερο δυνατό μετά τη λήψη της απόφασης. Πάντως, στο πλαίσιο της διαδικασίας θα πρέπει να παρέχεται στο υπό έρευνα πρόσωπο δικαίωμα ακρόασης από τον πραγματογνώμονα.
                  
               
                     (8)
                  
                  
                     Η εξουσία της ΕΑΚΑΑ ως προς την επιβολή περιοδικής χρηματικής ποινής θα πρέπει να ασκείται αφού ληφθεί δεόντως υπόψη το δικαίωμα υπεράσπισης, ενώ δεν θα πρέπει να διατηρείται πέραν του χρονικού διαστήματος που κρίνεται αναγκαίο. Σε περίπτωση που η ΕΑΚΑΑ αποφασίσει να επιβάλλει περιοδική χρηματική ποινή, το οικείο πρόσωπο θα πρέπει να έχει τη δυνατότητα ακρόασης, ενώ δεν θα πρέπει να οφείλεται καμία χρηματική ποινή από τη στιγμή που το οικείο πρόσωπο συμμορφώνεται με την εντολή της ΕΑΚΑΑ η οποία αφορά την εν λόγω χρηματική ποινή.
                  
               
                     (9)
                  
                  
                     Οι φάκελοι που καταρτίζονται από την ΕΑΚΑΑ και τον πραγματογνώμονα περιέχουν πληροφορίες που είναι απαραίτητες για το οικείο πρόσωπο όσον αφορά την προετοιμασία του για δικαστικές ή διοικητικές διαδικασίες. Μόλις κοινοποιηθεί στο υπό έρευνα πρόσωπο η έκθεση πορισμάτων είτε από τον πραγματογνώμονα είτε από την ΕΑΚΑΑ, το εν λόγω πρόσωπο θα πρέπει να έχει δικαίωμα πρόσβασης στον φάκελο με την επιφύλαξη του έννομου συμφέροντος άλλων προσώπων όσον αφορά την προστασία του επιχειρηματικού απορρήτου τους. Η χρήση των εγγράφων του φακέλου στα οποία υπάρχει πρόσβαση θα πρέπει να επιτρέπεται μόνο για δικαστικές ή διοικητικές διαδικασίες που αφορούν παραβάσεις του άρθρου 42 του κανονισμού (ΕΕ) 2016/1011.
                  
               
                     (10)
                  
                  
                     Τόσο η εξουσία επιβολής προστίμων και περιοδικών χρηματικών ποινών όσο και η εξουσία εκτέλεσης προστίμων και περιοδικών χρηματικών ποινών θα πρέπει να ασκούνται εντός εύλογου χρονικού διαστήματος και, ως εκ τούτου, θα πρέπει να υπόκεινται σε παραγραφή. Για λόγους συνέπειας, στις προθεσμίες παραγραφής για την επιβολή και την εκτέλεση προστίμων ή περιοδικών χρηματικών ποινών θα πρέπει να λαμβάνεται υπόψη η υφιστάμενη ενωσιακή νομοθεσία που εφαρμόζεται για την επιβολή και την εκτέλεση ποινών σε εποπτευόμενες οντότητες, καθώς και η πείρα της ΕΑΚΑΑ από την εφαρμογή της εν λόγω νομοθεσίας. Η ΕΑΚΑΑ, για να διασφαλίσει τη φύλαξη των εισπραττόμενων προστίμων και περιοδικών ποινών, θα πρέπει να τα καταθέτει σε τοκοφόρους λογαριασμούς που ανοίγονται αποκλειστικά για ένα μόνο πρόστιμο ή για περιοδικές χρηματικές ποινές που αποσκοπούν στην παύση μιας και μόνης παράβασης. Για λόγους δημοσιονομικής σύνεσης, η ΕΑΚΑΑ θα πρέπει να μεταφέρει τα ποσά στην Επιτροπή μόνο όταν οι αποφάσεις είναι οριστικές επειδή έχουν εξαντληθεί τα δικαιώματα προσφυγής εναντίον αυτών ή έχει παρέλθει η προθεσμία άσκησής τους.
                  
               
                     (11)
                  
                  
                     Σύμφωνα με τον κανονισμό (ΕΕ) 2021/168 του Ευρωπαϊκού Κοινοβουλίου και του Συμβουλίου (2), οι δείκτες αναφοράς τρίτων χωρών μπορούν να χρησιμοποιούνται στην Ένωση δίχως να απαιτείται από τους αντίστοιχους διαχειριστές να επιδιώκουν έκδοση αποφάσεων ισοδυναμίας ή αναγνώριση ή προσυπογραφή κατά τη μεταβατική περίοδο που παρατείνεται έως το 2023. Κατά τη διάρκεια της εν λόγω μεταβατικής περιόδου οι διαχειριστές δεικτών αναφοράς που βρίσκονται σε τρίτες χώρες μπορούν να συμμετέχουν προαιρετικά στο καθεστώς αναγνώρισης στην Ένωση, γεγονός που σημαίνει ότι οι δείκτες αναφοράς τους θα παραμείνουν διαθέσιμοι προς χρήση στην Ένωση μετά τη λήξη της μεταβατικής περιόδου. Ως εκ τούτου, κατά τη διάρκεια της εν λόγω περιόδου, οι διατάξεις σχετικά με τα πρόστιμα θα πρέπει να εφαρμόζονται μόνο σε διαχειριστές που βρίσκονται σε τρίτες χώρες, οι οποίοι έχουν υποβάλει οικειοθελώς αίτηση αναγνώρισης πριν από τη λήξη της μεταβατικής περιόδου που θεσπίστηκε με τον κανονισμό (ΕΕ) 2021/168 κι εφόσον η σχετική εθνική αρμόδια αρχή ή η ΕΑΚΑΑ έχει χορηγήσει την εν λόγω αναγνώριση.
                  
               
                     (12)
                  
                  
                     Προκειμένου να διασφαλιστεί η ομαλή εφαρμογή των νέων εποπτικών εξουσιών που ανατίθενται στην ΕΑΚΑΑ, ο παρών κανονισμός θα πρέπει να αρχίσει να ισχύει επειγόντως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ορισμοί
            Για τους σκοπούς του παρόντος κανονισμού, ισχύουν οι ακόλουθοι ορισμοί:
            
                        1)
                     
                     
                        «δείκτης αναφοράς κρίσιμης σημασίας»: δείκτης αναφοράς κρίσιμης σημασίας σύμφωνα με το άρθρο 20 παράγραφος 1 στοιχεία α) και γ) του κανονισμού (ΕΕ) 2016/1011·
                     
                  
                        2)
                     
                     
                        «δείκτης αναφοράς τρίτης χώρας»: δείκτης αναφοράς ο διαχειριστής του οποίου βρίσκεται εκτός της Ένωσης.
                     
                  
         
            Άρθρο 2
            Διαδικαστικοί κανόνες σε διαδικασία για παραβάσεις ενώπιον του πραγματογνώμονα
            
               1.   Μετά την ολοκλήρωση της έρευνας για πιθανές παραβάσεις που αναφέρονται στο άρθρο 42 παράγραφος 1 στοιχείο α) του κανονισμού (ΕΕ) 2016/1011, και πριν από την υποβολή φακέλου στην ΕΑΚΑΑ, ο πραγματογνώμονας που αναφέρεται στο άρθρο 48θ παράγραφος 1 του εν λόγω κανονισμού, ενημερώνει εγγράφως το υπό έρευνα πρόσωπο για τα πορίσματά του και, σύμφωνα με την παράγραφο 3, παρέχει σε αυτό τη δυνατότητα να υποβάλει γραπτές παρατηρήσεις. Στην έκθεση πορισμάτων αναφέρονται τα γεγονότα που ενδέχεται να συνιστούν μία ή περισσότερες από τις παραβάσεις των απαιτήσεων που ορίζονται στον τίτλο VI του κανονισμού (ΕΕ) 2016/1011, συμπεριλαμβανομένης της εκτίμησης της φύσης και της σοβαρότητας των εν λόγω παραβάσεων αφού ληφθούν υπόψη τα κριτήρια που ορίζονται στο άρθρο 48ε παράγραφος 2 του εν λόγω κανονισμού.
            
            
               2.   Στην έκθεση πορισμάτων ορίζεται εύλογη προθεσμία εντός της οποίας το υπό έρευνα πρόσωπο έχει τη δυνατότητα να υποβάλει τις γραπτές παρατηρήσεις του. Σε έρευνες διαφορετικές από εκείνες που αναφέρονται στο άρθρο 5, η εν λόγω προθεσμία είναι τουλάχιστον τεσσάρων εβδομάδων. Ο πραγματογνώμονας δεν υποχρεούται να λάβει υπόψη γραπτές παρατηρήσεις που ελήφθησαν μετά τη λήξη της εν λόγω προθεσμίας.
            
            
               3.   Το υπό έρευνα πρόσωπο μπορεί να αναφέρει, στις γραπτές παρατηρήσεις του, τα πραγματικά περιστατικά που θεωρεί χρήσιμα για την υπεράσπισή του και επισυνάπτει, αν είναι δυνατόν, έγγραφα προς απόδειξη των προβαλλόμενων πραγματικών περιστατικών. Το υπό έρευνα πρόσωπο μπορεί να προτείνει να προβεί ο πραγματογνώμονας σε ακρόαση και άλλων προσώπων, τα οποία μπορούν να επιβεβαιώσουν τα πραγματικά περιστατικά που αναφέρονται στις παρατηρήσεις που υποβάλλει το εν λόγω πρόσωπο.
            
            
               4.   Ο πραγματογνώμονας μπορεί να καλέσει να παραστεί σε ακρόαση το υπό έρευνα πρόσωπο, στο οποίο έχει αποσταλεί η έκθεση πορισμάτων. Το υπό έρευνα πρόσωπο μπορεί να επικουρείται από δικηγόρο της επιλογής του. Οι ακροάσεις δεν διεξάγονται δημόσια.
            
         
         
            Άρθρο 3
            Διαδικαστικοί κανόνες σε διαδικασίες για παραβάσεις ενώπιον της ΕΑΚΑΑ όσον αφορά την επιβολή προστίμων και εποπτικών μέτρων
            
               1.   Ο πλήρης φάκελος που υποβάλλεται από τον πραγματογνώμονα στην ΕΑΚΑΑ περιλαμβάνει τα ακόλουθα έγγραφα:
               
                           —
                        
                        
                           την έκθεση πορισμάτων και αντίγραφο αυτής που απευθύνεται στον διαχειριστή δεικτών αναφοράς ή στο πρόσωπο που είναι υπό έρευνα·
                        
                     
                           —
                        
                        
                           αντίγραφο των γραπτών παρατηρήσεων του διαχειριστή δεικτών αναφοράς ή του προσώπου που είναι υπό έρευνα·
                        
                     
                           —
                        
                        
                           τα πρακτικά ακροάσεων.
                        
                     
            
               2.   Η ΕΑΚΑΑ, όταν ένας φάκελος είναι ελλιπής, υποβάλλει αιτιολογημένο αίτημα για προσκόμιση πρόσθετων εγγράφων στον πραγματογνώμονα.
            
            
               3.   Εάν η ΕΑΚΑΑ θεωρήσει ότι τα περιστατικά που περιγράφονται στην έκθεση πορισμάτων του πραγματογνώμονα δεν συνιστούν παράβαση των απαιτήσεων που αναφέρονται στον τίτλο VI του κανονισμού (ΕΕ) 2016/1011, αποφασίζει να θέσει την υπόθεση στο αρχείο και κοινοποιεί την εν λόγω απόφαση στο υπό έρευνα πρόσωπο.
            
            
               4.   Εάν η ΕΑΚΑΑ δεν συμφωνεί με τα πορίσματα του πραγματογνώμονα, υποβάλλει νέα έκθεση πορισμάτων στο υπό έρευνα πρόσωπο. Στην εν λόγω έκθεση πορισμάτων ορίζεται προθεσμία τουλάχιστον τεσσάρων εβδομάδων εντός της οποίας το υπό έρευνα πρόσωπο μπορεί να υποβάλει γραπτές παρατηρήσεις. Η ΕΑΚΑΑ δεν υποχρεούται να λάβει υπόψη γραπτές παρατηρήσεις που ελήφθησαν μετά τη λήξη της προθεσμίας για την έκδοση απόφασης σχετικά με την ύπαρξη παράβασης και σχετικά με τη λήψη εποπτικών μέτρων και την επιβολή προστίμου, σύμφωνα με τα άρθρα 48ε και 48στ του κανονισμού (ΕΕ) 2016/1011.
            
            
               5.   Εάν η ΕΑΚΑΑ συμφωνεί με το σύνολο ή με μέρος των πορισμάτων του πραγματογνώμονα, ενημερώνει περί αυτού το υπό έρευνα πρόσωπο. Η γνωστοποίηση αυτή ορίζει προθεσμία τουλάχιστον δύο εβδομάδων σε περίπτωση που η ΕΑΚΑΑ συμφωνεί με όλα τα πορίσματα, και τουλάχιστον τεσσάρων εβδομάδων σε περίπτωση που η ΕΑΚΑΑ δεν συμφωνεί με ορισμένα από τα πορίσματα, εντός της οποίας το υπό έρευνα πρόσωπο έχει τη δυνατότητα να υποβάλει γραπτές παρατηρήσεις. Η ΕΑΚΑΑ δεν υποχρεούται να λάβει υπόψη γραπτές παρατηρήσεις που ελήφθησαν μετά τη λήξη της προθεσμίας για την έκδοση απόφασης σχετικά με την ύπαρξη παράβασης και σχετικά με τη λήψη εποπτικών μέτρων και την επιβολή προστίμου, σύμφωνα με τα άρθρα 48ε και 48στ του κανονισμού (ΕΕ) 2016/1011.
            
            
               6.   Η ΕΑΚΑΑ μπορεί να καλέσει να παραστεί σε ακρόαση το υπό έρευνα πρόσωπο, στο οποίο έχει αποσταλεί η έκθεση πορισμάτων. Το υπό έρευνα πρόσωπο μπορεί να επικουρείται από δικηγόρο της επιλογής του. Οι ακροάσεις δεν διεξάγονται δημόσια.
            
            
               7.   Εάν η ΕΑΚΑΑ αποφασίσει ότι το υπό έρευνα πρόσωπο έχει διαπράξει μία ή περισσότερες από τις παραβάσεις των απαιτήσεων που αναφέρονται στον τίτλο VI του κανονισμού (ΕΕ) 2016/1011, και έχει εκδώσει απόφαση επιβολής προστίμου σύμφωνα με το άρθρο 48στ του εν λόγω κανονισμού, κοινοποιεί αμέσως την απόφασή αυτή στο υπό έρευνα πρόσωπο.
            
         
         
            Άρθρο 4
            Διαδικαστικοί κανόνες σε διαδικασία για παραβάσεις ενώπιον της ΕΑΚΑΑ όσον αφορά την επιβολή περιοδικών χρηματικών ποινών
            
               1.   Η ΕΑΚΑΑ, προτού λάβει απόφαση για επιβολή περιοδικής χρηματικής ποινής σύμφωνα με το άρθρο 48ζ του κανονισμού (ΕΕ) 2016/1011, υποβάλλει έκθεση πορισμάτων στο πρόσωπο που υπόκειται στις διαδικασίες, στην οποία παρατίθενται οι λόγοι για την επιβολή περιοδικής χρηματικής ποινής, καθώς και το ποσό της εν λόγω ποινής ανά ημέρα μη συμμόρφωσης. Στην έκθεση πορισμάτων ορίζεται προθεσμία τουλάχιστον τεσσάρων εβδομάδων εντός της οποίας το πρόσωπο που υπόκειται στην ως άνω διαδικασία έχει τη δυνατότητα να υποβάλει γραπτές παρατηρήσεις. Η ΕΑΚΑΑ δεν υποχρεούται να λάβει υπόψη γραπτές παρατηρήσεις που ελήφθησαν μετά τη λήξη της προθεσμίας προκειμένου να αποφασίσει για την επιβολή περιοδικής χρηματικής ποινής.
            
            
               2.   Από τη στιγμή που ο διαχειριστής δεικτών αναφοράς ή το πρόσωπο που υπόκειται στη διαδικασία και το οποίο αναφέρεται στο άρθρο 48β παράγραφος 1 του κανονισμού (ΕΕ) 2016/1011 έχει συμμορφωθεί με τη σχετική απόφαση που αναφέρεται στο άρθρο 48ζ παράγραφος 1 του εν λόγω κανονισμού, δεν επιβάλλεται πλέον περιοδική χρηματική ποινή.
            
            
               3.   Στην απόφαση της ΕΑΚΑΑ με την οποία επιβάλλεται περιοδική χρηματική ποινή, αναφέρονται η νομική βάση και οι λόγοι της απόφασης, καθώς και το ποσό και η ημερομηνία έναρξης της περιοδικής χρηματικής ποινής.
            
            
               4.   Η ΕΑΚΑΑ δύναται να καλέσει το πρόσωπο που υπόκειται στις διαδικασίες να παραστεί σε ακρόαση. Το πρόσωπο που υπόκειται στις διαδικασίες μπορεί να επικουρείται από δικηγόρο της επιλογής του. Οι ακροάσεις δεν διεξάγονται δημόσια.
            
         
         
            Άρθρο 5
            Διαδικαστικοί κανόνες για έκδοση προσωρινών αποφάσεων σχετικά με τη λήψη εποπτικών μέτρων
            
               1.   Κατά παρέκκλιση από το άρθρο 3 παράγραφοι 4, 5 και 6 και από το άρθρο 4 παράγραφοι 1 και 4, η διαδικασία που προβλέπεται στο παρόν άρθρο εφαρμόζεται όταν η ΕΑΚΑΑ εκδίδει προσωρινές αποφάσεις σύμφωνα με το άρθρο 48ι παράγραφος 1 δεύτερο εδάφιο του κανονισμού (ΕΕ) 2016/1011.
            
            
               2.   Εάν η ΕΑΚΑΑ αποφασίσει ότι το υπό έρευνα πρόσωπο έχει διαπράξει παράβαση απαίτησης που προβλέπεται στον τίτλο VI του κανονισμού (ΕΕ) 2016/1011 και εκδώσει προσωρινή απόφαση με την οποία επιβάλλονται εποπτικά μέτρα σύμφωνα με το άρθρο 48ε του κανονισμού (ΕΕ) 2016/1011, κοινοποιεί αμέσως την εν λόγω απόφαση στο πρόσωπο που αφορά η προσωρινή απόφαση.
               Η ΕΑΚΑΑ ορίζει προθεσμία τουλάχιστον τεσσάρων εβδομάδων εντός της οποίας το πρόσωπο που αφορά η προσωρινή απόφαση μπορεί να υποβάλει γραπτές παρατηρήσεις σχετικά με την εν λόγω απόφαση. Η ΕΑΚΑΑ δεν υποχρεούται να λάβει υπόψη γραπτές παρατηρήσεις που λαμβάνονται μετά τη λήξη της εν λόγω προθεσμίας.
               Η ΕΑΚΑΑ, κατόπιν αιτήματος, παρέχει πρόσβαση στον φάκελο στο πρόσωπο που αφορά η προσωρινή απόφαση. Τα έγγραφα του φακέλου στα οποία παρέχεται πρόσβαση χρησιμοποιούνται μόνο για τους σκοπούς δικαστικής ή διοικητικής διαδικασίας όσον αφορά την εφαρμογή του κανονισμού (ΕΕ) 2016/1011.
               Η ΕΑΚΑΑ μπορεί να καλέσει το πρόσωπο που αφορά η προσωρινή απόφαση να παραστεί σε ακρόαση. Το πρόσωπο που αφορά η προσωρινή απόφαση μπορεί να επικουρείται από δικηγόρο της επιλογής του. Οι ακροάσεις δεν διεξάγονται δημόσια.
            
            
               3.   Η ΕΑΚΑΑ λαμβάνει τελική απόφαση το συντομότερο δυνατόν μετά την έκδοση της προσωρινής απόφασης.
               Εάν η ΕΑΚΑΑ, μετά την ακρόαση του προσώπου που αφορά η προσωρινή απόφαση, θεωρεί ότι το εν λόγω πρόσωπο έχει διαπράξει παράβαση απαίτησης που αναφέρεται στον τίτλο VI του κανονισμού (ΕΕ) 2016/1011, εκδίδει επιβεβαιωτική απόφαση για την επιβολή ενός ή περισσότερων από τα εποπτικά μέτρα που προβλέπονται στο άρθρο 48ε του εν λόγω κανονισμού. Η ΕΑΚΑΑ κοινοποιεί αμέσως την απόφαση αυτή στο πρόσωπο που αφορά η προσωρινή απόφαση.
            
            
               4.   Εάν η ΕΑΚΑΑ εκδώσει τελική απόφαση με την οποία δεν επιβεβαιώνεται η προσωρινή απόφαση, η προσωρινή απόφαση θεωρείται ότι καταργείται.
            
         
         
            Άρθρο 6
            Πρόσβαση στον φάκελο της υπόθεσης και χρήση εγγράφων
            
               1.   Η ΕΑΚΑΑ, κατόπιν αιτήματος, παρέχει πρόσβαση στον φάκελο στο υπό έρευνα πρόσωπο, στο οποίο ο πραγματογνώμονας ή η ΕΑΚΑΑ έχουν αποστείλει έκθεση πορισμάτων. Η πρόσβαση παρέχεται μετά την κοινοποίηση της έκθεσης πορισμάτων.
            
            
               2.   Το πρόσωπο που αναφέρεται στην παράγραφο 1 χρησιμοποιεί τα έγγραφα του φακέλου στα οποία παρέχεται πρόσβαση μόνο για τους σκοπούς της δικαστικής ή διοικητικής διαδικασίας που αφορά την εφαρμογή του κανονισμού (ΕΕ) 2016/1011.
            
         
         
            Άρθρο 7
            Χρόνος παραγραφής για την επιβολή προστίμων και περιοδικών χρηματικών ποινών
            
               1.   Τα πρόστιμα και οι περιοδικές χρηματικές ποινές που επιβάλλονται στους διαχειριστές δεικτών αναφοράς και σε άλλα υπό έρευνα πρόσωπα υπόκεινται σε πενταετή προθεσμία παραγραφής.
            
            
               2.   Η προθεσμία παραγραφής που αναφέρεται στην παράγραφο 1 αρχίζει από την επομένη της ημέρας που διαπράχθηκε η παράβαση. Σε περίπτωση διαρκών ή επαναλαμβανόμενων παραβάσεων, η προθεσμία παραγραφής αρχίζει από την ημέρα που παύει η παράβαση.
            
            
               3.   Κάθε ενέργεια που αναλαμβάνει η ΕΑΚΑΑ ή η εθνική αρμόδια αρχή, η οποία ενεργεί κατόπιν αιτήματος της ΕΑΚΑΑ σύμφωνα με το άρθρο 48ιγ του κανονισμού (ΕΕ) 2016/1011, για τους σκοπούς της έρευνας ή της διαδικασίας σε σχέση με παράβαση βάσει του τίτλου VI του εν λόγω κανονισμού, διακόπτει την προθεσμία παραγραφής που προβλέπεται για την επιβολή προστίμων και περιοδικών χρηματικών ποινών. Η εν λόγω προθεσμία παραγραφής διακόπτεται από την ημερομηνία κατά την οποία η ενέργεια κοινοποιείται στους διαχειριστές δεικτών αναφοράς ή στο πρόσωπο που αφορά η έρευνα για παράβαση δυνάμει του κανονισμού (ΕΕ) 2016/1011.
            
            
               4.   Με κάθε διακοπή που αναφέρεται στην παράγραφο 3 αρχίζει εκ νέου η προθεσμία παραγραφής. Η προθεσμία παραγραφής εκπνέει το αργότερο την ημέρα κατά την οποία έχει παρέλθει χρονικό διάστημα ίσο με το διπλάσιο της προθεσμίας παραγραφής, χωρίς η ΕΑΚΑΑ να έχει επιβάλει πρόστιμο ή περιοδική χρηματική ποινή. Η εν λόγω προθεσμία παρατείνεται για χρονικό διάστημα ίσο με τον χρόνο αναστολής της παραγραφής σύμφωνα με την παράγραφο 5.
            
            
               5.   Η προθεσμία παραγραφής για την επιβολή προστίμων και περιοδικών χρηματικών ποινών αναστέλλεται για όσο χρονικό διάστημα η απόφαση της ΕΑΚΑΑ υπόκειται σε διαδικασία που εκκρεμεί ενώπιον του συμβουλίου προσφυγών που αναφέρεται στο άρθρο 60 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (3), και ενώπιον του Δικαστηρίου της Ευρωπαϊκής Ένωσης, σύμφωνα με το άρθρο 48ια του κανονισμού (ΕΕ) 2016/1011.
            
         
         
            Άρθρο 8
            Προθεσμίες παραγραφής για την εκτέλεση των ποινών
            
               1.   Η εξουσία της ΕΑΚΑΑ για την αναγκαστική εκτέλεση των αποφάσεων που λαμβάνονται σύμφωνα με τα άρθρα 48ε και 48ζ του κανονισμού (ΕΕ) 2016/1011 υπόκειται σε πενταετή προθεσμία παραγραφής.
            
            
               2.   Η προθεσμία παραγραφής που αναφέρεται στην παράγραφο 1 υπολογίζεται από την επομένη της ημέρας κατά την οποία η απόφαση καθίσταται οριστική.
            
            
               3.   Η προθεσμία παραγραφής για την εκτέλεση των ποινών διακόπτεται με τους εξής τρόπους:
               
                           α)
                        
                        
                           η ΕΑΚΑΑ κοινοποιεί στο πρόσωπο που υπόκειται στις διαδικασίες απόφαση με την οποία τροποποιείται το αρχικό ποσό του προστίμου ή της περιοδικής χρηματικής ποινής·
                        
                     
                           β)
                        
                        
                           με κάθε πράξη της ΕΑΚΑΑ ή της εθνικής αρμόδιας αρχής που ενεργεί κατόπιν αιτήματος της ΕΑΚΑΑ, σύμφωνα με το άρθρο 48ιγ του κανονισμού (ΕΕ) 2016/1011, η οποία αποσκοπεί στην αναγκαστική εκτέλεση της πληρωμής ή των όρων και προϋποθέσεων πληρωμής του ποσού του προστίμου ή της περιοδικής χρηματικής ποινής.
                        
                     
            
               4.   Με κάθε διακοπή που αναφέρεται στην παράγραφο 3 αρχίζει εκ νέου η προθεσμία παραγραφής.
            
            
               5.   Η προθεσμία παραγραφής της εκτέλεσης των ποινών αναστέλλεται για το χρονικό διάστημα κατά το οποίο:
               
                           α)
                        
                        
                           παρέχεται χρόνος για τη διενέργεια της πληρωμής·
                        
                     
                           β)
                        
                        
                           αναστέλλεται η εκτέλεση της πληρωμής, εφόσον εκκρεμεί η έκδοση απόφασης από το συμβούλιο προσφυγών της ΕΑΚΑΑ, δυνάμει του άρθρου 60 του κανονισμού (EE) αριθ. 1095/2010, και από το Δικαστήριο της Ευρωπαϊκής Ένωσης, δυνάμει του άρθρου 48ια του κανονισμού (ΕΕ) 2016/1011.
                        
                     
         
         
            Άρθρο 9
            Είσπραξη προστίμων και περιοδικών χρηματικών ποινών
            
               1.   Τα ποσά των προστίμων και των περιοδικών χρηματικών ποινών που εισπράττονται από την ΕΑΚΑΑ, κατατίθενται σε τοκοφόρο λογαριασμό που ανοίγει η ΕΑΚΑΑ έως ότου αυτά καταστούν οριστικά. Σε περίπτωση που η ΕΑΚΑΑ εισπράττει παράλληλα διάφορα πρόστιμα ή περιοδικές χρηματικές ποινές, η ΕΑΚΑΑ διασφαλίζει ότι αυτά κατατίθενται σε διαφορετικούς λογαριασμούς ή σε επιμέρους λογαριασμούς. Τα πρόστιμα και οι περιοδικές χρηματικές ποινές δεν εγγράφονται στον προϋπολογισμό της ΕΑΚΑΑ, ούτε καταχωρίζονται ως ποσά του προϋπολογισμού.
            
            
               2.   Μόλις η ΕΑΚΑΑ βεβαιωθεί ότι τα πρόστιμα ή οι περιοδικές χρηματικές ποινές έχουν καταστεί οριστικά, αφού έχουν εξαντληθεί όλα τα δικαιώματα άσκησης προσφυγών, ο υπόλογος μεταφέρει στην Επιτροπή τα εν λόγω ποσά καθώς και τους τόκους που ενδεχομένως συγκεντρώνονται. Στη συνέχεια τα εν λόγω ποσά εγγράφονται ως έσοδα στον προϋπολογισμό της Ένωσης.
            
            
               3.   Η ΕΑΚΑΑ υποβάλλει τακτικά αναφορές στην Επιτροπή σχετικά με τα ποσά των προστίμων και των περιοδικών χρηματικών ποινών που επιβάλλονται, καθώς και σχετικά με το καθεστώς τους.
            
         
         
            Άρθρο 10
            Έναρξη ισχύος και ημερομηνία εφαρμογής
            Ο παρών κανονισμός αρχίζει να ισχύει και εφαρμόζεται την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 16 Φεβρουαρίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 171 της 29.6.2016, σ. 1.
         
            (2)  Κανονισμός (ΕΕ) 2021/168 του Ευρωπαϊκού Κοινοβουλίου και του Συμβουλίου, της 10ης Φεβρουαρίου 2021, για την τροποποίηση του κανονισμού (ΕΕ) 2016/1011 όσον αφορά την εξαίρεση ορισμένων δεικτών αναφοράς τρεχουσών συναλλαγματικών ισοτιμιών τρίτων χωρών και τον καθορισμό υποκατάστατων για ορισμένους δείκτες αναφοράς που τίθενται σε παύση και για την τροποποίηση του κανονισμού (ΕΕ) αριθ. 648/2012 (ΕΕ L 49 της 12.2.2021, σ. 6).
         
            (3)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).